तैत्तिरीय उपनिषद् च त्रै वल्लियां न-शिक्षा वल्ली, ब्रह्मानन्द वल्ली ते भृगु वल्ली। पैह्‌ली शिक्षा वल्ली त शिश्य ते गुरू दे सरबन्ध बारै, चार व्याहृतियां बारै ते ओम् शब्द दी मैह्‌मा बारै चर्चा कीती गेदी ऐ। ञाह‌्‌‌‌रमें अनुवाक च गुरुकुल च पढ़ाई पूरी करियै घरै गी परतोने दे समें आचार्यें पासेआ शिश्य गी दित्ते जाने आह्‌‌ले उपदेश दी नरोई झलक मिलदी ऐ जेह‌्ड़ी अज्ज बी उन्नी गै सार्थक ऐ। गुरू नसीयत करदा ऐ सच्च बोले, धर्मैं दा पालन करो। स्वाध्याय दे बारे च कदें लापरवाह् नेईं होवो। आचार्य गी (उन्दी) मनचाही भेंट देइयै सन्तान त्रुट‌्टन नेईं देओ। सच्च दे बारे च कुसै चाल्ली दी लापरवाही नेई करनी, धर्म (करतब्ब) दे बारै च किसै चाल्ली दी लापरवाही नेईं करनी, सग्गोसारी दे बारे च कोई लापरवाही नेईं करनी। स्वाध्याय ते प्रवचन दौनें दे बारे च कोई लापरवाही नेईं करनी। देवतें ते पितरें दे बारे च करतब्बें च कोई कोताही नेईं होऐ। माता गी देवतें तुल्ल मन्नियै चलो। पिता गी देवतुल्ल जानो। आचार्य गी देवतुल्ल जानो। परोह्‌ने गी देवतुल्ल जानो।